b'\n_START_ARTICLE_\nClifford Stoll\n_START_SECTION_\n\xc5\xbdivljenje in delo\n_START_PARAGRAPH_\nKon\xc4\x8dal je Hutchinson Central Technical High School v Buffalu. Diplomiral je na Dr\xc5\xbeavni univerzi New Yorka (SUNY) v Buffalu. Leta 1980 je doktoriral na Univerzi Arizone v Tucsonu s podro\xc4\x8dja astronomije. Raziskal je polarimetrijske podatke z Nasinih sond Pioneer 10 in 11 o Jupitrovi atmosferi. V poznih 1980-ih se je poro\xc4\x8dil z Martho Stoll, vendar sta se kasneje lo\xc4\x8dila._NEWLINE_V 1960-ih in 1970-ih je bil in\xc5\xbeenir na nacionalni javni radijski postaji WBFO v Buffalu. Njegova izsleditev Hessovih vohunskih dejavnosti velja za prvi primer digitalne forenzike._NEWLINE_V svoji knjigi Silicon Snake Oil iz leta 1995 in spremnemu \xc4\x8dlanku v Newsweeku je pri\xc4\x8dakovanje o elektronskem poslovanju ozna\xc4\x8dil za\xc2\xa0\xc2\xbbneumnost\xc2\xab. Postavil je vpra\xc5\xa1anje o vplivu medmre\xc5\xbeja na prihodnost dru\xc5\xbebe in njegovi dobrodejnosti. V \xc4\x8dlanku je naredil ve\xc4\x8d napovedi, npr. o elektronskem poslovanju (ki ga je ozna\xc4\x8dil za nezmo\xc5\xbenega pre\xc5\xbeiveti zaradi pomanjkanja osebnega stika in varnih spletnih prenosov denarja), ter o prihodnosti tiskanih novi\xc4\x8darskih publikacij (\xc2\xbbnobena spetna podatkovna zbirka ne bo zamenjala va\xc5\xa1ega dnevnega \xc4\x8dasopisa\xc2\xab). V knjigi je zapisal:\xc2\xa0\xc2\xbbVe\xc4\x8dinoma govorim za ljudi, ki misti\xc4\x8dno ob\xc4\x8dutijo pasti medmre\xc5\xbeja: sanja\xc4\x8di, pazite se. \xc5\xbdivljenje v resni\xc4\x8dnem svetu je dale\xc4\x8d bolj zanimivo, dale\xc4\x8d pomembnej\xc5\xa1e, dale\xc4\x8d bolj bogato, kot karkoli, kar boste kdajkoli na\xc5\xa1li na ra\xc4\x8dunalni\xc5\xa1kem zaslonu.\xc2\xab Ko se je \xc4\x8dlanek leta 2010 ponovno pojavil na spletni strani in kolaborativnem blogu Boing Boing, je Stoll podal samograjajo\xc4\x8di komentar:\xc2\xa0\xc2\xbbOd mojih mnogih spodrsljajev, \xc4\x8dvekalnih neumnosti in grobih napak, je bilo nekaj javnih, kot npr. moja napaka leta 1995 ... Sedaj, kadar vem kaj se dogaja, si brzdam misli: Cliff, to je lahko napa\xc4\x8dno ...\xc2\xab_NEWLINE_Stoll prek svojega podjetja Acme Klein Bottles prodaja Kleinove steklenice iz pihanega stekla. Zanje je sli\xc5\xa1al v Gardnerjevih \xc4\x8dlankih v Scientific American. V kemijski u\xc4\x8dilnici buffalske tehni\xc5\xa1ke gimnazije je z Bunsenovim gorilnikom in stekleno cevjo hotel narediti Kleinovo steklenico. Po tem, ko si je o\xc5\xbegal prste in polomil ve\xc4\x8d cevi, je odnehal. Kasneje je na kolid\xc5\xbeu posku\xc5\xa1al \xc5\xa1e enkrat, vendar brez uspeha. Kon\xc4\x8dno mu je na Univerzi Kalifornije v Berkeleyju s pomo\xc4\x8djo pihalcev stekla uspelo izdelati ta geometrijski objekt. \xc4\x8cez dva meseca jih je prodal veliko. Bil je profesor fizike na Tehiyah Day School v El Cerritu, Kalifornija. Kasneje je u\xc4\x8dil fiziko najstnike, ki so se izobra\xc5\xbeevali doma. Bil je redni sodelavec televizijskega programa The Site na kanalu MSNBC o razvoju medmre\xc5\xbeja. Je tudi radioamater z licenco FCC in klicnim znakom K7TA.'